# Llei de Normalització Lingüística a Catalunya

La Llei de Normalització Lingüística a Catalunya fou una llei aprovada per Parlament de Catalunya el 6 d'abril de 1983 per 105 vots a favor i 1 abstenció (el centrista Joan Besa). La llei sortí publicada al DOGC el 18 d'abril. En l'àmbit educatiu, aquesta llei es començà a aplicar el curs 1983-1984 a 19 escoles de Santa Coloma de Gramenet. Durant la redacció de la llei s'hi alçaren veus contràries, la més important de les quals fou el manifest dels 2300.
Aquesta és la Llei 7/1983, de 18 d'abril, de normalització lingüística a Catalunya, publicada al BOE 11 maig 1983, núm. 112 [pág. 13234] i al DOGC 22 abril 1983, núm. 322, rect. DOGC 27 abril 1983, núm. 323, rect. DO. Generalitat de Catalunya 18 maig 1983, núm. 329.
Aquesta primera llei de normalització tenia com a objectiu prioritari la recuperació de la llengua en els usos oficials, en el sistema educatiu i en els mitjans de comunicació públics, a més de fer explícit el suport institucional a l'ús social. Quant a la regulació dels usos oficials, establia l'ús habitual del català com a llengua pròpia de les diferents administracions catalanes, donava validesa legal als textos redactats en aquesta llengua i acceptava el català com a llengua de relació del ciutadà amb les diferents administracions catalanes. A més, establia que les formes toponímiques catalanes serien les úniques vàlides en territori català –excepte a la Vall d'Aran, on ho serien les araneses–. Pel que fa al sistema educatiu, establia les bases per a l'ús vehicular habitual de la llengua catalana, impedia explícitament la segregació dels alumnes per motius de llengua i feia del català la llengua del sistema educatiu, en què garantia la presència del castellà i el coneixement d'ambdues llengües oficials per tots els alumnes un cop acabat l'ensenyament obligatori.
El novembre del mateix 1983 s'aprovà la Llei d'Ús i Ensenyament del Valencià i el 1986, la Llei de Normalització Lingüística de les Illes Balears. La llei catalana fou substituïda per una de posterior el 1998. El 15 de juliol de 2013 es va celebrar el 30è aniversari d'aquesta llei. L'acte commemoratiu fou organitzat pel Parlament de Catalunya i la Direcció General de Política Lingüística de la Generalitat de Catalunya i va coincidir amb la celebració dels 15 anys de l'aprovació de l'actual Llei de política lingüística de l'any 1998.

## Referències

* ↑ «llei de Normalització Lingüística a Catalunya | enciclopedia.cat». Arxivat de l'original el 2024-06-13. [Consulta: 12 febrer 2024].
* 1 2 «Aprobación unánime de la "Ley del Catalán"» (en castellà). La Vanguardia, 07-04-1983. Arxivat de l'original el 16 d’octubre 2021. [Consulta: 24 maig 2017].
* 1 2 Ivan Vila. «Germana gran de totes les normes». El Punt Avui, 06-04-2013. Arxivat de l'original el 25 de març 2015. [Consulta: 27 març 2016].
* ↑ «Llei 7/1983, de 18 d'abril, de normalització lingüística». Gencat.cat. Generalitat de Catalunya. Arxivat de l'original el 30 de juny 2020. [Consulta: 8 juny 2017].
* ↑ J. Ignasi Escamilla. «"Que algú m'ho expliqui, si us plau!"». Diari Ara, 06-02-2015. Arxivat de l'original el 19 de desembre 2015. [Consulta: 27 març 2016].
* ↑ «Llei 7/1983, de 18 d'abril, de normalització lingüística a Catalunya». Generalitat de Catalunya, 18-04-1983. Arxivat de l'original el 2014-07-19. [Consulta: 3 octubre 2014].
* ↑ La llengua a l'escola catalana: un model d'èxit. Barcelona: Generalitat de Catalunya, Departament d'Ensenyament, 05-2015, p. 78. Arxivat 2017-08-30 a Wayback Machine.
* ↑ «El parlament commemora els trenta anys de la llei de normalització lingüística». Vilaweb, 15-07-2013. Arxivat de l'original el 2021-01-17. [Consulta: 3 octubre 2014].
* ↑ «30 anys de la Llei de normalització lingüística». Generalitat de Catalunya, 19-07-2013. Arxivat de l'original el 2014-10-06. [Consulta: 3 octubre 2014].

## Vegeu també

* Programa d'Immersió Lingüística
* Escola Rosselló-Pòrcel

## Enllaços externs

* La llei a gencat.cat